CELEX: 62012TN0255
Language: bg
Date: 2012-06-08 00:00:00
Title: Дело T-255/12: Жалба, подадена на 8 юни 2012 г. — Vakili/Съвет

25.8.2012   
            
            
               BG
            
            
               Официален вестник на Европейския съюз
            
            
               C 258/23
            
         Жалба, подадена на 8 юни 2012 г. — Vakili/Съвет
   (Дело T-255/12)
   2012/C 258/43
   Език на производството: френски
   
      Страни
   
   
      Жалбоподател: Bahman Vakili (Техеран, Иран) (представител: адв. J.-M. Thouvenin)
   
      Ответник: Съвет на Европейския съюз
   
      Искания на жалбоподателя
   
   Жалбоподателят иска Общият съд:
   
               —
            
            
               да отмени решението на Съвета за включване на жалбоподателя в списъка със санкционираните лица, приет въз основа на Решение 2011/783/ОВППС, на Регламент за изпълнение (ЕС) № 1245/2011 на Съвета от 1 декември 2011 г. и на писмото на Съвета от 23 март 2012 г.;
            
         
               —
            
            
               да отмени Регламент (ЕС) № 267/2012 на Съвета от 23 март 2012 година относно ограничителни мерки срещу Иран и за отмяна на Регламент (ЕС) № 961/2010, доколкото чрез него жалбоподателят е включен в списъка със санкционираните лица;
            
         
               —
            
            
               да осъди Съвета да поеме съдебните разноски.
            
         
      Правни основания и основни доводи
   
   Жалбоподателят излага шест правни основания в подкрепа на своята жалба.
   
               1.
            
            
               Първото правно основание е изведено от порок в мотивирането, доколкото посочването на мотивите за наложената на жалбоподателя санкция не съдържало никакво специфично и конкретно основание, което да обосновава санкцията.
            
         
               2.
            
            
               Второто правно основание е изведено от нарушението на правото на защита и правото на ефективна съдебна защита, доколкото жалбоподателят не бил изслушан в рамките на процедурата, довела до наложената му санкция, тъй като Съветът не му предявил приетите срещу него доказателства и жалбоподателят не могъл да изложи надлежно своята гледна точка по този въпрос.
            
         
               3.
            
            
               Третото правно основание е изведено от грешка при прилагане на правото, доколкото Съветът не бил оправомощен да санкционира дадено лице само защото то е председател на управителния съвет и управляващ директор на образувание, което всъщност самото то е санкционирано.
            
         
               4.
            
            
               Четвъртото правно основание е изведено от допусната фактическа грешка, доколкото от жалбоподателя не можело да се търси отговорност за насочените срещу Export Development Bank of Iran претенции за времето отпреди неговото встъпване в длъжност в управлението на това дружество. Освен това жалбоподателят оспорва истинността на фактите, които се претендират по отношение на ръководеното от него дружество.
            
         
               5.
            
            
               Петото правно основание е изведено от нарушение на принципа на пропорционалност, доколкото наложената санкция не била от естество да позволи достигане на целите, които се предполага, че преследва.
            
         
               6.
            
            
               Шестото правно основание е изведено от нарушение на правото на зачитане на собствеността, доколкото жалбоподателят не бил в състояние да предяви правата си по ефективен начин и бил санкциониран въз основа на несъществуващи правни основания.